Gajah dah tak takut manusia
Kuala Lumpur:  "Berderau darah setiap kali mengetahui gajah liar menceroboh 'masuk' kampung. Saya masih trauma berikutan datuk pernah menjadi korban kepada serangan gajah pada tahun 2008," kata Pengerusi Jawatankuasa Keselamatan dan Pembangunan Kampung RPS Kemar, Kamel Alang.  Dia tidak menyangka kehilangan datuk, Ateh Itam, 74 (ketika itu) yang berpengalaman luas dalam selok-belok hutan. "Memang terkejut kerana kebiasaannya gajah liar akan melarikan diri sebaik bertembung dengan manusia. "Namun mungkin jarak gajah itu terlalu dekat menyebabkan datuk menjadi mangsa serangan. "Ketika ditemui penduduk kampung, datuk saya ditemui terbaring dan mengalami pendarahan dalaman yang menjadi punca kematiannya," katanya. Menurut Kamel, jarak dengan kampung dan tempat datuknya ditemui kira-kira dua kilometer dan bukanlah terlalu jauh di dalam hutan. "Serangan gajah liar kebelakangan ini lebih kerap dan ketara. Malah, jaraknya semakin dekat dengan kampung dihuni penduduk. "Pada saya, ancaman keselamatan terhadap serangan gajah liar semakin serius dan serangan terbaru pada Jun lalu mengakibatkan kematian penduduk kampung Katong, Alang Aluej, 65, juga akibat dipijak gajah. "Kejadian berlaku jam 3 petang ketika mangsa masuk ke kebun mengutip sayur. Sehingga kini sudah lima kes kematian akibat serangan haiwan liar itu," katanya.  Tambah Kamel, ancaman serangan gajah ini menyebabkan penduduk tertekan dan tidak boleh menjalani kehidupan seperti biasa. "Penduduk kampung berada dalam ketakutan setiap hari berikutan gajah liar semakin kerap menceroboh kampung dan merosakkan rumah. "Ketika musim buah-buahan pada Jun hingga Ogos lalu, serangan gajah turut meningkat. "Seawal jam 10 pagi, kelibat gajah boleh ditemui dalam kawasan kampung. Walaupun dihalau, gajah liar tidak mahu beredar pergi. Pihaknya berharap mereka dapat mencari rezeki tanpa perlu berdepan ketakutan menjadi mangsa serangan gajah. "Ketegangan meruncing dalam konflik membabitkan gajah liar atau gajah dipindahkan dari kawasan lain ke sini perlu diatasi. "Seboleh-bolehnya pihak berkaitan termasuk Perhilitan boleh memantau dan mencari alternatif supaya gajah liar tidak boleh sampai ke kawasan dihuni penduduk," katanya.